REGULAMENTUL (CE) NR. 465/2008 AL COMISIEI
din 28 mai 2008
de impunere, în temeiul Regulamentului (CEE) nr. 793/93 al Consiliului, a unor cerințe de testare și de informare importatorilor și producătorilor de anumite substanțe care pot fi persistente, bioacumulatoare și toxice și care sunt prevăzute în Inventarul european al substanțelor chimice existente cu caracter comercial
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (1), în special articolul 12 alineatul (2),
întrucât:
(1)
Producătorii și importatorii anumitor substanțe menționate în Inventarul european al substanțelor chimice existente cu caracter comercial (2) pot fi obligați să prezinte informațiile suplimentare de care dispun și/sau să supună substanța existentă unor teste atunci când există motive îndreptățite de a crede că substanța respectivă prezintă un risc grav pentru oameni sau pentru mediu. Substanțele persistente, bioacumulatoare și toxice ar putea prezenta un astfel de risc.
(2)
Producătorii și importatorii în cauză ar trebui, prin urmare, să aibă obligația de a prezenta Comisiei informațiile de care dispun cu privire la substanțele menționate anterior.
(3)
Producătorii și importatorii în cauză ar trebui, de asemenea, să aibă obligația de a testa substanțele respective, de a întocmi un raport asupra respectivelor teste și de a înainta Comisiei aceste rapoarte, împreună cu rezultatele testelor.
(4)
Măsurile prevăzute în prezentul regulament sunt conforme cu avizul comitetului instituit prin articolul 15 din Regulamentul (CEE) nr. 793/93,
ADOPTĂ PREZENTUL REGULAMENT:
Articolul 1
Producătorii și importatorii uneia sau mai multor substanțe care pot fi persistente, bioacumulatoare și toxice, prevăzute în Inventarul european al substanțelor chimice existente cu caracter comercial și enumerate în anexa la prezentul regulament, prezintă Comisiei informațiile menționate în anexă, în termenele stabilite, și realizează, în privința fiecărei substanțe, testele indicate în anexă în conformitate cu protocoalele menționate.
De asemenea, producătorii și importatorii prezintă Comisiei un raport cu privire la fiecare test, inclusiv rezultatele acestor teste, în termenele stabilite în anexă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 mai 2008.